Hi dr, ek wil iets weet... en ek weet nie of dit die oefening is wat my so moeg maak of wat dit is nie, maar kom ek verduidelik my program. in die so 3 oggende in die week draf ek 12km die ander 2 oggende draf ek so 7km, maar al 5 oggende as ek by die huis kom sal ek nog vir so 20 min fiets trap (hang af hoe ek voel) dan maandae gaan draf ek in die middag om die blok (met my sauna suit) en trap dan fiets vir ''n uur... die res van die week sal ek in die aande gym toe gaan, ek sal of taibo doen of spinning.... ek eet deur die dag maar ook nou nie baie nie.. ek is 1.66 lank en weeg so tussen 52-53kg. dink dr ek oefen dalk te veel of wat kan die probleem wees dat ek so moeg is.. en ek voel uitgeput, ek kan nie konsentreer nie en as ek in oggende opstaan kan ek nie wag om in die aand te gaan slaap nie..ek oefen nou al ''n hele paar jaar so in die oggend, ek het erger geoefen toe ek nog jonger was, ek oefen nou baie maar daai tyd het ek dit regtig oor doen. ek hoop dr kan my help
Jou huidige BMI = 19,2 wat alreeds in die ondergewig klas val. Jou ideale gewig vir 'n BMI van 22, sou 61 kg wees! Jy sê ook nie wat jy per dag eet nie, maar ek vermoed dit is besonder min as jou gewig so laag is. Persone wat elke dag so uitermatig oefen, het 'n hoër energiebehoefte as persone wat nie oefen nie (vir dames is dit bv. ongeveer 9200 kJ per dag). 'n Gebrek aan energie en veral ook aan koolhidrate (ons beste bron van maklik beskikbare energie in die dieet), kan mens so moeg laat voel dat jy soggens nie sal kan opstaan nie. Die feit dat jy ook noem dat jy nie kan konsentreer nie, mag ook dui op 'n ystergebrek - dit is heel moontlik as jy 'n minimalistiese of ongebalanseerde dieet inneem. Ek sal aanraai dat jy jou huisarts gaan sien vir 'n deeglike mediese ondersoek, insluitend bepaling van jou bloedystervlakke. Indien jy 'n ystergebrek het, sal dit dr 'n aanvulling voorskryf en sal dit raadsaam wees om rooivleis, lewer, vis, eiers (veral die eiergeel), ysterverrykte graankosse en brood, en droë vrugte soos rosyntjies, gereeld te eet. Indien jy nie 'n ystergebrek het nie, dan is dit belangrik dat jy jou oefenroetine verminder en ook meer koolhidrate by jou dieet insluit.
Posted by: DietDoc | 2011/10/29